ถึงคิวผู้ค้าต่างจังหวัด สลากฯตามสุ่มตรวจ
สลากฯ ปลื้มมาตรการคุมราคาได้ผล เตรียมลุยสุ่มตรวจขายลอตเตอรี่ต่างจังหวัด
1 ก.ค. 2558

สลากฯ ปลื้มมาตรการคุมราคาได้ผล เตรียมลุยสุ่มตรวจขายลอตเตอรี่ต่างจังหวัด 
นายธนวรรธน์ พลวิชัย คณะกรรมการสลากกินแบ่งรัฐบาล เปิดเผยว่า ในการประชุมคณะกรรมการสำนักงานสลากฯ เดือน ก.ค.นี้ จะมีการประเมินผลมาตรการควบคุมราคาขายสลากไม่เกิน 80 บาท ในงวดแรกและงวดที่ 2 ว่าประสบความสำเร็จหรือไม่ เบื้องต้นพบว่ามีการแจ้งข้อมูลและร้องเรียนผ่านศูนย์ร้องเรียนของสำนักงานสลากฯ เกี่ยวกับการขายเกินราคาลดลงมาก จึงเชื่อมั่นว่ามาตรการที่ออกมาจะประสบผลสำเร็จ
อย่างไรก็ตาม เพื่อให้การติดตามนโยบายมีผลมากที่สุด ในสัปดาห์นี้คณะกรรมการสลากฯ จะลงพื้นที่เพื่อตรวจสอบการขายสลากของผู้ค้าในต่างจังหวัด โดยจะเริ่มลงพื้นที่แรกในภาคใต้ ตามด้วยภาคตะวันออกเฉียงเหนือและภาคเหนือเป็นลำดับ รวมทั้งจะมีการรับฟังความคิดเห็นและแนวทางในการแก้ปัญหาการขายสลากเกินราคาในปัจจุบันว่า ผู้ค้าคิดเห็นอย่างไร และต้องการให้แก้ปัญหาเพิ่มเติมอย่างไรบ้าง เพื่อนำข้อมูลมาประมวลผลและปรับแนวทางการแก้ไขปัญหาสลากในระยะที่ 2 และ 3 ต่อไป
สำหรับการส่งข้อมูลผู้ค้าสลากเกินราคาให้กรมสรรพากรเพื่อตรวจสอบภาษีย้อนหลังนั้น ยืนยันว่า ขณะนี้มีผู้ค้าที่ถูกดำเนินการตามขั้นตอนดังกล่าวเพียง 3 ราย ยังไม่มีรายใหม่เพิ่มเติม เพราะเชื่อว่าผู้ค้าส่วนใหญ่เริ่มมีความรู้ความเข้าใจแนวทางแก้ปัญหาของภาครัฐมากขึ้น และพร้อมให้ความร่วมมือในการขายสลากตามราคาที่กำหนด